[pic] | KOMISIA EURÓPSKYCH SPOLOČENSTIEV |

Brusel, 16.12.2008

KOM(2008) 870 v konečnom znení

SPRÁVA KOMISIE RADE

o selektivite pri love tresky vlečnou sieťou v Baltskom mori

SPRÁVA KOMISIE RADE

o selektivite pri love tresky vlečnou sieťou v Baltskom mori

1. CIEľ A ÚVOD

Komisia musí v súlade s článkom 7 nariadenia Rady (ES) č. 2187/2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení predložiť Rade „(…) na základe porady s Vedeckým technickým a hospodárskym výborom pre rybné hospodárstvo (…) posúdenie selektivity pri love tresky aktívnym výstrojom, pre ktorý sa treska uznáva ako cieľový druh.“. Vzhľadom na rozsah pôsobnosti článku 7 sa to vzťahuje iba na výstroj, ktorý sa používa pri love vlečnou sieťou.

Uvedené posúdenie sa týka vlečných sietí, dánskych záťahových sietí a podobného výstroja s veľkosťou oka 105 mm a viac s únikovým oknom typu „BACOMA“ alebo s koncovým rukávcom typu T90, v ktorom sa oko a nástavec otáčajú o 90°. Tieto dva systémy selektivity sa používajú pri love tresky v Baltskom mori. Podrobný opis oboch prídavných zariadení je uvedený v prílohe uvedeného nariadenia.

Posúdenie vykonala Medzinárodná rada pre výskum mora (ICES)[1]. Vedecký, technický a hospodársky výbor pre rybné hospodárstvo (STECF)[2] bol požiadaný, aby k nemu zaujal stanovisko. V predloženej správe sú zhrnuté stanoviská ICES a STECF, ako aj porovnaná selektivita koncového rukávca typu T90 a únikového okna typu „BACOMA“. Táto správa obsahuje aj dôvody na zvýšenie selektivity, prvé návrhy, ako ho možno dosiahnuť, a ďalšie kroky.

2. ZÁVERY A ODPORÚčANIA ICES A STECF

ICES došiel k záveru, že konštrukcia oboch typov Bacoma a T90 je selektívna a umožňuje zachytiť v sieti ryby s dĺžkou (L50 = 50 % rýb s takouto dĺžkou zostane v sieti), ktorá zodpovedá platnej minimálnej vykládkovej veľkosti tresky 38 cm. Nepotvrdili sa žiadne rozdiely selektivity týchto dvoch výstrojov. Dodatočné pripomienky ICES sa týkajú výhod a nevýhod týchto dvoch výstrojov z hľadiska účelnosti, zistených výhod pre kvalitu rýb alebo palivovej úspornosti. ICES odporúča aj vykonať ďalšie doplnkové štúdie a analýzy.

STECF súhlasí so zisteniami ICES a konštatuje, že na základe dostupných informácií nebolo možné odpovedať na otázku, či majú vlečné siete typov Bacoma a T90 podobné selekčné vlastnosti. STECF tiež konštatuje, že „súčasný model využívania zásob tresky pri love vlečnou sieťou umožňuje lov mladých rýb. Výsledkom toho je využívanie zásob tresky v Baltskom mori spôsobom, ktorý nie je optimálny. Zdokonalený model využívania s nižším úhynom mladých rýb zabezpečí nielen vyššie výnosy, ale prispeje aj k obnove východných zásob tresky. STECF preto odporúča zvážiť prijatie opatrení, ktorých výsledkom bude zdokonalený model využívania zásob tresky v Baltskom mori.“

3. PODROBNÁ ANALÝZA POSÚDENIA

3.1. Selektivita

V dôsledku absencie nových štúdií o selektivite, najmä pokiaľ ide o typ Bacoma, vychádzajú závery týkajúce sa selektivity z dávnejších analýz, ktoré vykonal ICES[3]. ICES však zohľadňuje predbežné výsledky dvoch najnovších poľských a nemeckých štúdií o selektivite, ktoré boli zamerané hlavne na typ T90[4].

Zo záverov ICES vyplýva, že okná typu Bacoma a koncové rukávce typu T90 umožňujú zachytiť L50 rýb s dĺžkou 38 – 40 cm, ktorá zodpovedá minimálnej vykládkovej veľkosti tresky 38 cm. Pre typ T90 z predbežnej analýzy nemeckých a poľských údajov vyplýva L50 pre ryby v dĺžke ~ 41cm a rozpätie selektivity od 4,8 do 6,5 cm. Celkovo nebolo možné zistiť žiadne rozdiely v selektivite oboch výstrojov, avšak nebolo ich možné ani vylúčiť.

3.1.1. Úloha počtu ôk po obvode koncových rukávcov

V predchádzajúcich analýzach ICES sa využívali staré údaje o koncových rukávcoch typu T90. Väčšina týchto údajov bola získaná z pokusov s koncovými rukávcami s vyšším počtom ôk po obvode, než je súčasné povolené maximum 50 ôk. Z modelových analýz, ktoré nedávno uskutočnilo Dánsko[5], a z ďalších vedeckých správ vyplýva, že obvod koncových rukávcov vo veľkej mier vplýva na selektivitu bez ohľadu na to, či majú štandardné kosoštvorcové oká, alebo sú typu T90. Znížením počtu ôk po obvode koncových rukávcov sa výrazne zvýšila ich selektivita. Preto je možné, že selektivita koncových rukávcov typu T90 stanovená na základe predchádzajúcich analýz (s vyšším počtom ôk) je nižšia ako ich aktuálna selektivita. Uvedené najnovšie štúdie, ktoré vykonalo Poľsko a Nemecko na type T90, potvrdzujú túto teóriu.

3.1.2. Úloha množstva a zloženia úlovkov

Množstvo úlovku a jeho zloženie môže vplývať na selektivitu výstrojov typu Bacoma a typu T90. Z informácií od pozorovateľov, ako aj od rybárov vyplýva, že súčasné okno typu Bacoma funguje relatívne dobre pri úlovkoch, ktoré sú nižšie ako približne dve tony na záťah. Pri väčších úlovkoch a najmä, keď v nich prevažuje treska s minimálnou vykládkovou veľkosťou, selektívne vlastnosti na základe veľkosti poskytujú neuspokojivé výsledky. Zodpovedá to predchádzajúcim štúdiám a súvisí to s veľkosťou okna typu Bacoma.

Pre typ T90 vyplýva zo štúdií koncových rukávcov, že jeho selektivita nezávisí od množstva, ale skôr od zloženia úlovku. Vysoká koncentrácia platesovitých rýb v koncovom rukávci obmedzuje vlastnosti týkajúce sa sieťovej selektivity tresky. ICES preto odporúča zvážiť prijatie doplnkových technických opatrení, akým je napr. uzavretie oblastí s vysokou koncentráciou platesovitých rýb alebo tresky nedosahujúcej potrebné rozmery v reálnom čase.

3.1.3. Minimálna vykládková veľkosť

Oba varianty výstroja, typ Bacoma a T90, umožňujú L50 zodpovedajúce vykládkovej veľkosti tresky v dĺžke 38 cm.

L25 (25 % rýb tejto dĺžky zostane v sieti) zodpovedá v súčasnosti dĺžke tresky od 35 – 38 cm pre typ Bacoma, ako aj pre typ T90, čo by bolo selektívnejším cieľom riadenia.

3.1.4. Vyhadzovanie odpadu z výlovu

Pracovná skupina ICES na posudzovanie rybolovu v Baltskom mori (WGBFAS) poskytuje odhady vplyvu odhadzovania z rybolovu na všetky zásoby rýb na západe, ako aj východe Baltského mora. Podľa jej najnovšej správy[6] sa odhadzovanie zvýšilo z 1 600 ton v roku 2005 na vyše 4 000 ton ročne v rokoch 2006 a 2007. ICES sa domnieva, že pravdepodobnou príčinou tohto zvýšenia odhadzovania odpadu z výlovu sú veľmi veľké prírastky rýb v rokoch 2003 a 2005, dopĺňajúce zásoby rýb, ktoré možno loviť, avšak tesne nad hranicou minimálnej vykládkovej veľkosti.

Miera vyhadzovania odpadu z výlovu baltskej tresky sa v súčasnosti odhaduje na približne 10 % hmotnosti úlovku. Zvýšená selektivita by znížila tento podiel a umožnila lepšiu obnovu zásob a vyššie výnosy rýb.

3.2. Ďalšie aspekty

3.2.1. Prijateľnosť u rybárov

Pokiaľ ide o uprednostňovanie určitého typu výstroja, zo všetkých dostupných informácií vyplýva, že existujú dve skupiny:

- dánski a švédski rybári jasne uprednostňujú okno Bacoma;

- pre rybárov z ostatných členských štátov, najmä z Poľska a Nemecka, je koncový rukávec typu T90 lepšou alternatívou.

Vyzerá to, že ani jeden variant nie je dokonalým riešením v prípade optimalizácie úlovkov alebo znižovania odpadu z výlovu a že oba varianty sú pre rybárov prijateľnejšie, než jednoduché zväčšenie ôk.

3.2.2. Prídavné zariadenia výstroja

Podľa článku 5 nariadenia Rady (ES) 2187/2005 existujú viaceré zákonné prídavné zariadenia, ktoré môžu negatívne vplývať na selektivitu, alebo ktoré je možné upevniť tak, že nezákonne zmenšia oká. Používanie spodných chráničov, „záchranných“ plavákov na lane koncového rukávca, klapiek a okrúhlych pásov môže ovplyvniť selektivitu v závislosti od toho, ako sú upevnené. Neustála potreba takýchto prídavných zariadení z dôvodu pevnosti a bezpečnosti by sa preto mala zvažovať spolu s ich negatívnym vplyvom na selektivitu.

3.3. Následné štúdie odporúčané ICES a STECF

ICES a SECF odporúčajú vypracovať štúdie s cieľom získať nové poznatky o oknách Bacoma a koncových rukávcoch typu T90 a objasniť rozdiel medzi nimi. Zoznam navrhnutých štúdií:

- štruktúrované pokusy osobitne určené na porovnanie selektivity koncových rukávcov typu T90 a okien Bacoma a na vyhodnotenie vplyvu na hrúbku povrazu sieťoviny, obvod koncového rukávca a veľkosť oka;

- štúdie selektivity okien Bacoma a koncových rukávcov typu T90 s rastúcim množstvom a zložením úlovku;

- preskúmanie možností doplnkových technických opatrení ako okamžitých uzávierok alebo uzávierky oblastí v Baltskom mori;

- náležité posúdenie možného vplyvu obchádzania predpisov na základe informácií členských štátov;

- prehodnotenie platných ustanovení o povolených prídavných zariadeniach výstroja, napr. spodných chráničov, záchranných plavákov atď. s cieľom zistiť, či ich ďalšie používanie je aj naďalej potrebné.

4. ZÁVERY KOMISIE

Komisia zastáva názor, že aj napriek relatívne nízkej úrovni vyhadzovania odpadu z úlovkov pri love rýb vlečnými sieťami v Baltskom mori, existuje priestor na zvýšenie selektivity a na prijatie ďalších opatrení na zníženie odpadu z úlovkov. Vzhľadom na odporúčanie STECF, že „treba zvážiť prijatie opatrení, ktorých výsledkom bude zdokonalený model využívania zásob tresky v Baltskom mori.“ , by Komisia chcela preskúmať možnosť zvýšenia selektivity pri love tresky vlečnou sieťou v Baltskom mori a zabránenia vyhadzovania odpadu z výlovu.

Komisia vníma súčasný pozitívny vývoj v oblasti východných zásob tresky v Baltskom mori ako príležitosť na zvýšenie selektivity bez ťažkých hospodárskych strát pre baltský rybársky priemysel. Polo uzavreté baltské more a jeho prevažne jednodruhový rybolov je taktiež vhodným kandidátom na neobmedzené riadenie v súlade s ekosystémovým prístupom vyznačujúcim sa výrazne zníženým množstvom vyhodeného odpadu z výlovu komerčných, ako aj nekomerčných druhov. Stredno- a dlhodobým výsledkom takéhoto prístupu by mali byť väčšie úlovky a ekologicky a hospodársky zdravší rybolov.

Komisia získala prednedávnom podporu Regionálnej poradnej rady pre Baltské more[7] [8](BSRAC) v súvislosti so znižovaním vyhadzovania odpadu z výlovu a zlepšením selektivity v Baltskom mori. Komisia uznáva, že existuje mnoho potenciálnych opatrení na realizáciu tejto koncepcie vrátane rozšírených okien Bacoma, zväčšených ôk pri type T90, zväčšených ôk pri oknách Bacoma, zväčšených ôk všade, zníženého počtu ôk po obvode koncových rukávcov, pilotného režimu na zabránenie lovu mladých tresiek, okamžitých uzávierok atď. Komisia v tejto súvislosti víta ďalšie iniciatívy členských štátov a RPR pre Baltské more a zorganizuje stretnutie s členskými štátmi a RPR pre Baltské more s cieľom diskutovať o pilotných projektoch na vyhodnocovanie jednotlivých opatrení. Komisia posúdi výsledky pilotných projektov v oblasti znižovania vyhadzovania odpadu z výlovu a zlepšenia selektivity a v prípade potreby navrhne ciele a prípadne nové regulačné opatrenia.

Komisia by v tejto súvislosti chcela zdôrazniť, že nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo obsahuje viaceré ustanovenia , ktoré môžu členské štáty využiť na zvýšenie selektivity. Niektoré z príkladov sú zmena rybárskeho výstroja, pomoc v rámci výstroja na znižovanie vplyvu na nekomerčné druhy, pomoc menším plavidlám na zlepšenie riadenia a kontroly prístupu do určitých rybolovných oblastí a pomoc na kolektívne akcie, akými sú napr. pilotné projekty. Komisia preto vyzýva členské štáty, aby využívali existujúce prostriedky na podporu pilotných projektov, ktorých cieľom je zlepšiť selektivitu pri love tresky v Baltskom mori.

[1] ICES, 8,3,3,3 (2007). ICES response to EU on selectivity of active gears targeting cod in the Baltic Sea.

[2] STECF (2008) Pracovný dokument útvarov Komisie: Scientific, Technical and Economic Committee for Fisheries advice on selectivity of active gears targeting cod in the Baltic Sea

[3] ICES (2004) Správa pracovnej skupiny ICES – FAO o technológiách rybolovu a správaní rýb (WGFTFB), 20 – 23 apríla 2004, Gdynia, Poľsko. ICES CM 2004/B:05.189 pp; ICES (2005) Správa pracovnej skupiny ICES – FAO o technológiách rybolovu a správaní rýb (WGFTFB), 18. – 22. apríla 2005, Rím, Taliansko. ICES CM 2005/B:04.283 pp

[4] Moderhak W., 2007. Selectivity in trawl fisheries for cod – assessment of the selectivity on cod of active gears for which cod is recognised as target species according to Article 7 of Council Regulation (EC) No 2187/2005. Oznámenie Poľska Európskej komisii. 16. august 2007.

Wienbeck H., 2007. 579 Cruise Report of FRV Solea from 7/9/2007-28/9/2007. Institute for Fishery Technology & Fishery Economics, Hamburg, Germany. Pripravuje sa.

[5] Herrmann B., Priour D., and Krag L.A., 2007. Simulation-based study of the combined effect on cod-end size selection of turning meshes by 90° and reducing the number of meshes in the circumference for round fish. Fisheries Research 84 (2007) 222-232.

[6] ICES CM 2008 / ACOM : 06

[7] BSRAC (2008) Recommendations on the fisheries for Baltic Sea fish species in 2009

[8] BSRAC (2008) Comments on the Commission's consultation paper on discards